b'\n_START_ARTICLE_\nBracera\n_START_PARAGRAPH_\nBracera (tudi braziera po bene\xc5\xa1kih virih iz leta 1556), je tip  enojamborne lesene ladje, ki se je razvijala vsaj od 17. stoletja pa vse do sredine 20. stoletja, ko so jo za\xc4\x8dele izpodrivati moderne motorne ladje na Jadranskem morju. _NEWLINE_Bracera je ve\xc4\x8dnamenska enojambornica, ki se je uporabljala za prevoz tovora in ljudi ter za ribolov, nosilnosti  od deset do sedemdeset brt. Bracera ima zna\xc4\x8dilno ovalno obliko trupa s \xc5\xa1irokim premcem in krmo. Razen vhoda na premcu, namenjenega za do \xc5\xa1tiri mornarje, je imela bracera ponavadi odprtino za tovor v sredi\xc5\xa1\xc4\x8du, drugod pa je bila zaprta s palubo. Zaradi mo\xc4\x8dnej\xc5\xa1e konstrukcije in oblike so braceram lahko nalo\xc5\xbeili tovor tudi na palubo. Istrske bracere so bile praviloma ve\xc4\x8dje in namenjene prevozu tovora.\n_START_SECTION_\nZgodovina\n_START_PARAGRAPH_\nNajpomembnej\xc5\xa1i \xc5\xa1kveri, kjer so izdelovali te ladje naj bi bili na otoku Bra\xc4\x8du (Hrva\xc5\xa1ka), po katerem naj bi dobila tudi ime. Bracere so redno plule vse od Kotorja (\xc4\x8crna gora) pa do Ancone, Spine in kasneje Benetk ter Trsta, ob obali in med otoki Jadranskega morja. Ladja je tip okrogle ladje (navis rotunda), ki je imela velik gospodarski pomen za prevoz predvsem raznega tovora in blaga. Manj\xc5\xa1e in velikokrat temu prilagojene bracere, so uporabljali tudi za ribolov. Na severnem Jadranu so tovorne bracere najve\xc4\x8dkrat preva\xc5\xbeale pesek, les, premog in gradbeni material, pa tudi kmetijske pridelke.\n_START_SECTION_\nZna\xc4\x8dilnosti\n_START_PARAGRAPH_\nBracera je na splo\xc5\xa1no okorno, ter mo\xc4\x8dno in prostorno grajeno plovilo. Istrske bracere so se od dalmatinskih precej razlikovale, tako po obliki in linijah, kot po konstrukcijskih detajlih. Za istrske je zna\xc4\x8dilno, da niso imele tako jaj\xc4\x8daste oblike kot dalmatinske, ampak na dolo\xc4\x8denih mestih velikokrat skoraj ravne boke, pa tudi dno so imele bolj plo\xc5\xa1\xc4\x8dato. Imele so le pohodne bokaporte in najve\xc4\x8dkrat (predvsem v zadnjem obdobju izdelave) pravokotno ali povsem ravno krmno a\xc5\xa1to. Zna\xc4\x8dilne ograjice na krmi, kot so jo imele dalmatinske bracere in trabakule, istrske bracere obi\xc4\x8dajno niso imele.'